Godlias posisjon i OsloGodliaGodliaGodlias posisjon i Oslo


Flyfoto fra 2012 over Godlia, sett fra øst. Man kan se nordenden av Østensjøvannet øverst til venstre i bildet, og Oppsal Arena og Godliaskogen litt til høyre for midten av bildet.

**Godlia** (også skrevet **Golia**) er et bostedsområde nord i bydelen Østensjø, øst i Oslo. Det består av eldre villabebyggelse og borettslag. Fra deler av Godlia er det god utsikt over Oslo sentrum. Godlia har egen kino med barnefilmer på søndager og filmklubb for voksne. Hagelagstomten disponeres av Golia Hagebrukslag.

Geografi
--------

Skjønnsmessig inndeling av boligstrøk i bydel Østensjø, med Godlia helt i nord.  Illustrasjon: Kjetil Ree 
Godlia er navnet på grunnkrets 3612 i Oslo kommune. Godlia har siden 2007 også vært navnet på delbydel 132 i Oslo kommune. Delbydelen grenser mot nord til Teisen, Tveita og Haugerudtoppen, mot øst til Oppsal og Bøler, mot sør til Skøyenåsen og mot vest til Manglerud og Abildsø. Østsiden av Østensjøvannet ligger i Godlia delbydel. Godlia delbydel består av følgende grunnkretser:

| Grunnkrets | Navn | Areal (km2) | Andel skog (%) | Folkemengde per 2001 |
| --- | --- | --- | --- | --- |
| 3605 | Brynslia | 0,10 | 34 | 173 |
| 3606 | Høyenhall | 0,91 | 15 | 2520 |
| 3607 | Oppsal | 0,74 | 19 | 995 |
| 3612 | Godlia | 0,24 | 0 | 715 |
| 3613 | Skøyenåsen | 0,32 | 17 | 1596 |
| 3617 | Ulsrud | 0,28 | 0 | 929 |
| 3706 | Stordam | 0,12 | 17 | 194 |

Boligstrøket som i dagligtale omtales som Godlia består av grunnkretsene 3706 Stordam, 3612 Godlia, de østlige delene av grunnkrets 3613 Skøyenåsen og de vestlige delene av grunnkrets 3606 Høyenhall, og omfatter dermed kun den nordligste delen av delbydelen Godlia. I tillegg regnes gjerne Godliaskogen, som ligger i grunnkrets 3709 Tørtberg i delbydel Oppsal i tillegg til i grunnkrets 3613 Skøyenåsen, som en del av Godlia.

Natur
-----

*Pseudoboletus parasiticus*
Den lille Godliaskogen ligger nordøst i Godlia, og er beskyttet på grunn av sine mange tresorter, blant annet lønnetrærne ved den nedlagte husmannsplassen Tørtberg. Godlia er ett av få steder i Norge det er funnet eksemplarer av parasittsoppen *pseudoboletus parasiticus*.

Om navnet Godlia
----------------

Området het opprinnelig *Golia*. Gustav Indrebø og Didrik Arup Seip, som var statens navnekonsulenter for henholdsvis nynorsk og bokmål, var uenige om hvordan navnet skulle skrives da dette kom opp i forbindelse utbyggingen av Østensjøbanen. I sin uttalelse om navnesaken skrev de i 1925: 

> Istedenfor *Golia* forslår Indrebø *Godlia*, som er i samsvar med regelen for skrivemåten på adjektivet "god". Seip finner at skrivemåten *Golia* best sikrer en riktig uttale av navnet.
> 
> 
> 

 Navneformen *Godlia* ble vedtatt. I 1926 trakk Seip seg fra vervet som navnekonsulent, og skrev i avskjedsbrevet: 

> Likeså nevner jeg at man av hensyn til normalortografi fastslår en form som Godlia, som vil friste til uriktig uttale av navnet, mens man i samme skrivelse – mot normalortografien i riksmål og landsmål – fastslår en skriveform Oppsal (riksmål har op, landsmål har op og upp). Jeg ønsker altså å advare mot for det første at folkemålsformene blir opgitt til fordel for normalformer, for det andre mot at prinsippene blir anvendt slik at man efter behag gjør bruk av det ene eller det andre prinsipp
> 
> 
> Didrik Arup Seip
> 
> 

Skriveformen *Godlia* ble vedtatt av Oslo kommune i 1967.
Flere lag og foreninger i området har beholdt den tidligere skriveformen, blant annet Golia Velhus (Golia kino), Golia Tennisklubb og Golia Hagebrukslag.

Historie
--------

Låveveien på Godlia, 1920-tallet
Godlia stasjon
Før bebyggelsen var Godlia en del av Nordre Skøyen Hovedgårds utmark. I Godliaskogen lå husmannsplassen Tørtberg. I perioden 1923–25 ble det bygget 25 eneboliger i området. Trikkelinjen Østensjøbanen som passerte Godlia ble åpnet i 1926. Golia Velhus ble bygget i funkisstil i 1934-35. Det har helt siden starten vært drevet kino i huset. Husmannsplassen Tørtberg i Godliaskogen ble revet ca 1953. Godlia borettslag med 344 leiligheter i 17 bygninger åpnet i 1960-61. I 1967 åpnet Godlia stasjon som T-banestasjon. Stasjonen er tegnet av Karl Stenersen. Godlia skole ble åpnet i 1967. Den ble nedlagt i 1981, men ble gjenåpnet i 1998. I mellomtiden ble lokalene benyttet blant annet av Østlandske musikkonservatorium.

I 1986 ble Godlia Bridgeklubb norgesmestre i lagbridge. På det seirende laget spilte Harald Nordby – Roy Kristiansen og Tor Helness - Jon Aabye.

I 1995 ble Godlia kjent i mediene gjennom avsløringen av Den Norske Forenings hemmelige møte på Godlia kino, hvor FrP-politikeren Øystein Hedstrøm deltok.

I november 1998 ble Godlia rystet av drapet på drosjesjåfør Ulf Braathen.

I 2006 bodde det ca. 700 personer på Godlia.

Kulturell betydning
-------------------

Romanene *Store Fri* og *Det innerste rommet* av Espen Haavardsholm har handling lagt til Godlia.

Kjente personer med tilknytning til Godlia
------------------------------------------

* Fredrik Lorck (1896–1988), fabrikant
* Rudolf Abel / William Fisher (1903–1971), russisk spion
* Svein Longva (1943–2009), riksmeklingsmann
* Arne Danielsen (f. 1955), forfatter
* Yngve Slettholm (f. 1955), komponist
* Dennis Storhøi (f. 1960), skuespiller
* Gry Blekastad Almås (f. 1970), nyhetsanker i Dagsrevyen
* Hallgeir Kvadsheim (f. 1970), programleder i *Luksusfellen* på TV3
* Nina Bachke (f. 1974), politiker
* Hallstein Bjercke (f. 1977), politiker
* Maja Lunde (f. 1975), forfatter
* Jan Frode Andersen (f. 1972) tidligere proff tennisspiller

Noen veier og gater på Godlia
-----------------------------

* Arne Garborgs vei
* Rappveien
* Solbergliveien
* Solåsveien

Referanser
----------

1. ↑  «Delbydelskart». Utviklings-og-kompetanseetaten Oslo kommune. Besøkt 23. september 2014.
2. 1 2  Ved postkassene, Medlemsblad for Hellerud historielag, nr. 1, 2012
3. ↑  *Blyttia*. Universitetsforlaget. 1943.
4. ↑  Lund, Else Marie (Våren 2006). «Normering av stedsnavn» (Masteroppgave i nordisk språk). Institutt for lingvistiske og nordiske studier, Universitetet i Oslo. Besøkt 7. september 2013.
5. ↑  «Fakta om stedsnavn. Godlia.». Kartverket. Arkivert fra originalen 6. mars 2016. Besøkt 7. september 2013.
6. ↑  NTB, 6. mai 1986. (Atekst: GOLIA BRIDGEKLUBB NORGESMESTER I BRIDGE)
7. ↑  Dagbladet 3. mai 1999: Nekter skyld i drosjedrapet
8. ↑  Folkemengden i bydelen 1.1.2006. Notat 3/2006 fra Oslo kommune, Utviklings- og kompetanseetaten.

Eksterne lenker
---------------

* Østensjø Historielag: Ruth Benum: Minner fra oppveksten i Låveveien i 1920 – 30 årene Arkivert 24. juni 2007 hos Wayback Machine.
* Godlia skole
* Godlia Borettslag
* Golia Velforening
* Golia Kino – barnefilmer
* Golia Kino – filmklubb
* Oslopuls: God, gammeldags kino på Golia
* Golia Hagebrukslag[*død lenke*]
* Golia tennisklubb

Portal: Oslo

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon
 |